జెట్టి హనుమాన్ దేవాలయం

జెట్టి హనుమాన్ దేవాలయం తెలంగాణ రాష్ట్రం నారాయణపేట జిల్లా జాజాపూర్ గ్రామంలో ఉంది. స్థానిక భక్తుల విశ్వాసాలకు ప్రాతినిధ్యంగా నిలిచిన ఈ హనుమంతుడిని చుట్టుపక్కల గ్రామాలవారు విశేషంగా ఆరాధిస్తుంటారు.

 చరిత్ర 
ఈ దేవాలయ నిర్మాణానికి గల ప్రాథమిక కార్యకలాపాలు 1990లలో ప్రారంభమయ్యాయి. నిజాం రాజుల పాలనా కాలంలో రజాకార్లు పంచకట్టగా పిలువబడే ప్రదేశంలోని హనుమంతుడి విగ్రహాన్ని ధ్వంసం చేశారు. వారి ఆరాచకాలకు అడ్డుకట్ట వేయడానికి స్థానికుల అంకితభావంతో, ఆర్ ఎస్ ఎస్ స్వయం సేవకుల సహకారంతో హనుమాన్ విగ్రహాన్ని పునః ప్రతిష్టాపన చేసి, జెట్టి హనుమాన్ గా పిలుచుకున్నారు. జెట్టి అనగా ధీశాలి, బలవంతుడు అని అర్థం ఉంది. అలా ప్రతిష్టించిన హనుమంతుడి విగ్రహాన్ని మళ్ళీ ఏ రజాకార్ కూడా ధ్వంసం చేయలేకపోయాడు. అయితే అప్పటి నుంచి స్వామివారు భక్తుల కోర్కెలు తీరుస్తూ కొంగుబంగారంగా, ఇలవేల్పుగా విరాజిల్లుతూ పూజలు అందుకుంటున్నారు. కాబట్టి ఆ దేవాలయానికి, అక్కడి దైవానికి జెట్టి హనుమాన్ అన్న పేరు సార్థకం అయింది. 

 మహోత్సవాలు 
జెట్టి హనుమాన్ దేవాలయంలో ప్రతి సంవత్సరం ఛైత్రమాసంలో వచ్చే పౌర్ణమి నాడు హనుమాన్ జయంతి వేడుకలు అత్యంత వైభవంగా నిర్వహించబడతాయి. ఈ సందర్భంగా స్వామివారికి ప్రత్యేక పూజలు, హోమాలు నిర్వహించడమే కాకుండా, అన్నదాన కార్యక్రమాలు కూడా నిర్వహిస్తారు. ఈ పండుగ రోజును జెట్టి హనుమంతుని జాతరగా స్థానికులు పిలుచుకుంటారు.

ఈ జాతరలో ముఖ్యంగా సంతానార్ధుల కోసం నిర్వహించే యజ్ఞం ప్రత్యేక ఆకర్షణగా నిలుస్తుంది. సంతానం కోరికతో యజ్ఞంలో కూర్చునే భక్తులు వచ్చే జాతర నాటికి తాము సంతాన భాగ్యాన్ని పొందుతారని భక్తుల విశ్వాసం. ఇది భక్తుల లోతైన నమ్మకానికి నిదర్శనంగా భావించబడుతుంది.

ఈ విధంగా సంతానం పొందిన భక్తులు తమ మొక్కులు తీర్చే విధంగా, జాతర రోజున తమ శిశువుతో కలిసి హనుమంతుని ముందు తులాభారం నిర్వహిస్తారు. బంగారంగా పిలువబడే బెల్లం లేదా నాణేలతో తులాభారం చేసి స్వామికి సమర్పణ చేస్తారు. ఈ కార్యం భక్తిశ్రద్ధలతో కూడిన సంప్రదాయంలో భాగంగా కొనసాగుతుంది. ఈ ఉత్సవాల్లో ఉమ్మడి ఆంధ్రప్రదేశ్ రాష్ట్రంతో పాటు, కర్ణాటక, మహారాష్ట్ర రాష్ట్రాల నుండి కూడా భక్తులు పెద్దఎత్తున హాజరవుతారు.

 ప్రత్యేకతలు 

 నిజాం పాలన కాలంలో నిర్మించబడింది.
 రజాకార్ల విధ్వంసాన్ని ఎదుర్కొని నిలబడింది. 
 రాష్ట్రీయ స్వయం సేవక్ సంఘ్ కార్యకర్తలచే నిర్వహించబడుతుంది.
 ఆలయం ఒక వటవృక్షం కింద నిర్మించబడింది.
 "జెట్టి హనుమాన్" అనే పేరుతో ప్రసిద్ధి పొందింది.

 మూలాలు 

వర్గం:దేవాలయాలు
వర్గం:హనుమాన్ దేవాలయాలు
వర్గం:నారాయణపూర్ జిల్లా